CELEX: 32019R0334
Language: hu
Date: 2018-12-19 00:00:00
Title: A Bizottság (EU) 2019/334 felhatalmazáson alapuló rendelete (2018. december 19.) az (EU) 2015/2446 felhatalmazáson alapuló rendeletnek a Nagy-Britannia és Észak-Írország Egyesült Királysága, a Csatorna-szigetek és a Man-sziget területére belépő vagy onnan kilépő áruk tengeri szállításához kapcsolódó belépési gyűjtő árunyilatkozatok és indulás előtti árunyilatkozatok benyújtási határidői tekintetében történő kiegészítéséről

28.2.2019   
               
               
                  HU
               
               
                  Az Európai Unió Hivatalos Lapja
               
               
                  L 60/1
               
            
         A BIZOTTSÁG (EU) 2019/334 FELHATALMAZÁSON ALAPULÓ RENDELETE
         (2018. december 19.)
         az (EU) 2015/2446 felhatalmazáson alapuló rendeletnek a Nagy-Britannia és Észak-Írország Egyesült Királysága, a Csatorna-szigetek és a Man-sziget területére belépő vagy onnan kilépő áruk tengeri szállításához kapcsolódó belépési gyűjtő árunyilatkozatok és indulás előtti árunyilatkozatok benyújtási határidői tekintetében történő kiegészítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az Uniós Vámkódex létrehozásáról szóló, 2013. október 9-i 952/2013/EU európai parlamenti és tanácsi rendeletre (1) és különösen annak 131. cikke b) pontjára és 265. cikke a) pontjára,
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikke alapján értesítette az Európai Tanácsot az Unióból való kilépésre irányuló szándékáról. A kilépési megállapodás hatálybalépésének időpontjától, illetve ennek hiányában a kilépés bejelentésétől számított két év elteltével, azaz 2019. március 30-tól a Szerződések az Egyesült Királyság tekintetében hatályukat vesztik, kivéve, ha az Európai Tanács az Egyesült Királysággal egyetértésben egyhangúlag határoz a fenti időszak meghosszabbításáról.
                  
               
                     (2)
                  
                  
                     Attól fogva, hogy az Egyesült Királyság harmadik országgá válik, illetve a kilépésről rendelkező megállapodás hiányában az Egyesült Királyságból az Unió vámterületére érkező árukra belépési gyűjtő árunyilatkozat, az EU vámterületét elhagyó és az Egyesült Királyságban található rendeltetési helyre szállítandó árukra pedig indulás előtti árunyilatkozat benyújtásának kötelezettsége vonatkozik majd. E nyilatkozatokat olyan határidőn belül kell benyújtani, amely elegendő időt biztosít a tagállamok vámigazgatási szerveinek ahhoz, hogy megfelelő biztonsági és védelmi kockázatelemzést végezzenek az áruk érkezését, illetve az áruk indítását megelőzően anélkül, hogy ez jelentős zavart okozna a gazdasági szereplők logisztikai tevékenységében.
                  
               
                     (3)
                  
                  
                     Jelenleg az (EU) 2015/2446 felhatalmazáson alapuló bizottsági rendelet (2) értelmében az Unió vámterülete és az Északi-tenger bármely kikötője közötti árufuvarozásra egyedi határidők alkalmazandók a belépési gyűjtő árunyilatkozatok, illetve az indulás előtti áruforgalmi nyilatkozatok benyújtásakor. Amint az Egyesült Királyság harmadik országgá válik, ugyanezen határidőket célszerű alkalmazni az Egyesült Királyság nem az Északi-tengeren található kikötőibe érkező vagy onnan induló tengeri árfuvarozások tekintetében is. Ennek megfelelően az északi-tengeri kikötőkre vonatkozó határidőket kell alkalmazni Nagy-Britannia és Észak-Írország Egyesült Királysága, valamint a Csatorna-szigetek és a Man-sziget valamennyi kikötőjére.
                  
               
                     (4)
                  
                  
                     E rendeletnek sürgősen hatályba kell lépnie, és e rendeletet az azt követő naptól kell alkalmazni, amelyen a Szerződéseknek az Egyesült Királyságra, illetve az Egyesült Királyságban történő alkalmazása megszűnik, kivéve, ha az Egyesült Királysággal kötött, a kilépésről rendelkező megállapodás az említett időpontig hatályba lép,
                  
               ELFOGADTA EZT A RENDELETET:
         
            1. cikk
            Az (EU) 2015/2446 felhatalmazáson alapuló rendelet a következőképpen módosul:
            
                        1.
                     
                     
                        a 105. cikk c) pontja a következő alponttal egészül ki:
                        
                                    „vi.
                                 
                                 
                                    Nagy-Britannia és Észak-Írország Egyesült Királysága, valamint a Csatorna-szigetek és a Man-sziget valamennyi kikötője;”;
                                 
                              
                  
                        2.
                     
                     
                        a 244. cikk (1) bekezdése a) pontjának ii. alpontja helyébe a következő szöveg lép:
                        
                                    „ii.
                                 
                                 
                                    az Unió vámterülete és Grönland, a Feröer-szigetek, Izland, valamint a Balti-tengeren, az Északi-tengeren, a Fekete-tengeren és a Földközi-tengeren található kikötők, Marokkó valamennyi kikötője, továbbá Nagy-Britannia és Észak-Írország Egyesült Királyságának, valamint a Csatorna-szigetek és a Man-sziget valamennyi kikötője közötti konténeres árufuvarozás esetében legkésőbb két órával az Unió vámterületén található kikötő elhagyását megelőzően;”.
                                 
                              
                  
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet az azt követő naptól kell alkalmazni, amelyen az Európai Unióról szóló szerződés 50. cikkének (3) bekezdése értelmében a Szerződések már nem alkalmazandók az Egyesült Királyságra és az Egyesült Királyságban.
            Ez a rendelet ugyanakkor nem alkalmazandó, amennyiben hatályba lép az Egyesült Királysággal az említett időpontig az Európai Unióról szóló szerződés 50. cikkének (2) bekezdésével összhangban megkötött, a kilépésről rendelkező megállapodás.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2018. december 19-én.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 269., 2013.10.10., 1. o.
         
         
            (2)  A Bizottság (EU) 2015/2446 felhatalmazáson alapuló rendelete (2015. július 28.) a 952/2013/EU európai parlamenti és tanácsi rendeletnek az Uniós Vámkódex egyes rendelkezéseire vonatkozó részletes szabályok tekintetében történő kiegészítéséről (HL L 343., 2015.12.29., 1. o.).